Мин, Якупова Тәнзилә Муллаян кызы, Караидел районының бик матур төбәгендә, Туеш авылында, 1960 нче елда туганмын. Хәлил урта мәктәбен тәмамлагач, Бөре дәүләт педагогия институтының филология факультетында белем алдым. Бала вакыттан ук мине әлеге мактаулы һөнәр кызыксындырды. Мөгаллимлек хезмәтемне районыбызның Иске Акбүләк сигезьеллык мәктәбендә 1978 нче елда башладым. Шул еллардан бирле мин укучылар арасында, Караиделнең 1 нче санлы мәктәбендә укытучы булып эшлим. Мин укучыларымда туган якның гүзәл табигатенә, аның саф күңелле, хезмәт сөючән халкына соклану һәм ихтирам, туган якка сөю һәм төбәгемнең бөек шәхесләренә карата горурлык хисе уятып, туган телне, халкымның тарихын, гореф-гадәтләрен белсеннәр өчен бөтен көчемне салып эшләргә тырышам. Хезмәт эшчәнлегем дәверендә дүрт чыгарылыш укучыларын олы тормыш юлына озаттым. Аларның тормышлары белән кызыксынып яшим, уңышларын ишетеп чын күңелдән сөенәм.”Һөнәремә мин гашыйкмын” дигән шигыремдә шушы юлларны исбатлый торган сүзләр бар: ”Очрашканда укучымның очкын күрсәм күзләрендә, горурланам дөрес юлны табалганга үзләрендә.” Минем укучыларым арасында төрле һөнәр ияләре бар. Иптәшем дә 38 ел укытучы булып эшли. Без аның белән өч балага гомер биреп карап үстердек. Безне шатландырып ике оныгыбыз үсеп килә. Ике улыбыз да Бөре дәүләт педагогия институтын тәмамладылар, ә кызыбыз өченче курста укып йөри. Балачактан ук шигырь язу белән мавыктым. Каләм тибрәтә башлавыма дистәләгән еллар узса да, матбугатта чәчрәп чыгуны төп максат итеп куймадым. Шигырьләремне күбрәк дәресләрдә, төрле чаралар үткәргәндә кулландым. Алар республика гәзит – журналларында, район басмаларында, “Караиделдә туган җыр” исемле күмәк җыентыкта көн күрде. Ә 2015 нче елда “ Туеш-гомер кояшым” дип аталган тәүге китабым басылып чыкты. Миңа 57 яшь була. Бүгенге теләгем: укучыларым уңышлы имтиханнарын биреп, барысыда документлар алсыннар. Ә алдагы тормышымда хыялым - иҗат эшенә күбрәк көч салу. Яшәү дәверендә тупланган байтак язасы әйберләрем күңелемдә шытып яталар. Тормышта хөрмәт иткән, горурланып, карап сокланган кешеләрем бик күп. Алар минем коллегаларым, укучыларым, якыннарым, авылдашларым һәм киләчәктә иҗатым геройларына әйләнәчәк персонажларым, дип уйлыйм.

 Тәнзилә Якупова

 Тәүге китабым

Тышта буран, өемдә җәй Җэй бөркелэ гөлләрдән. Яшим бүген илһам алып, Тормыш дигән диңгездән.

Көзләр житкәч оясыннан Очырдым тәүге кошны. Бүләк итәм сезгә , дуслар Кош иңендәге җырны.

Очты алар һәр тарафка Хис-тойгылы кошларым. Киңлекләргә очкан кошлар- Ул бит тәүге китабым.

Күңелемнән энҗе сибеп, Үтэ зәһәр кышларым. Өшегәндә җылынырга Килегез сез,дусларым.

 Тәнзилә Якупова

 Ярсу көз.

Ни булган соң алтын көзгә, Тынгылык таба алмый. Агач башларын тарый да Түбәнгә ятып ярсый.

Тәрәзәгә сарылганда Өйнең эчләрен байкый. Сагышлы сары күзендә Яшен утлары чатный.

Тәрәз ачып ярсу көзгә Тәти кашык тоттырдым. Ул юанып китеп барды. Тулып калды табыным.

Табигатьнең үз кануны, Мизгелләр туктап тормый. Шөкер итеп яшик әле, Бер нигә дә карамый.

 Тәнзилә Якупова

 Сәяхәтче мин үзем

Мин тагын да йөрим әле Хәтирәләр илендә. Иске сүрәтләр сибелгән Өстәлемнең өстендә.

Күз алдымда- әти-әни, Күршедәге әбиләр, Табигатьнең кочагында Бергә үткәргән мәлләр.

Дәү бабаем, ак әбием Изге җанлы иделәр. Абыемнар шәп тракторист, Алдынгы терлекчеләр.

Исемнәрен данга күмеп, Колхозда эшләделәр. Яшәү авыр диеп бердә Уфтанып йөрмәделәр.

Авылымның һәр инсаны Уңган, ягымлы булды. Хезмәт кайнап һәр тарафта Җырлар яңгырап торды.

Үткәннәргә барып кайтсам Яктыра күңел күгем. Хәтирәләр илен гизәм Сәяхәтче мин үзем.

 Тәнзилә Якупова

Балачак төшкә керә

Күңелкәем пошындымы Балачак төшкә керә. Яшь чактагы мут егетәр Күз кысып сәлам бирә.

Тезелешеп кул болгыйлар Күл буенда камышлар, Юл чатында- җәй төсләрен Саклап үскән чыршылар.

Шатлыгымнан сер сандыгын Түзмәдем ачып салдым: Бик күп еллар читтә йөреп, Туган җир,сиңа кайттым.

Җылы якта мин яшәдем Хисләремне житәкләп, Туган як моңнарын көйләп, Кайнар яшьне төенләп.

Китмәс өчен кайттым сиңа Таш булам нигеземә. Төшләремә мин уралып, Кайттым туган җиремә.

 Тәнзилә Якупова

Матур сүзләр тезмәсе

Кемнең кая ага икән, Язмышының чишмәсе? Үз дөньясына алып керә Матур сүзләр тезмәсе.

Матур сүзләр тезелсә дә Күңелләр ерак икән. Язмышымның бәхет кошы Кайларда йөри микән?

 Олы хисләр дулкынында Тирбәлер идем сүзсез. Сүзсез генә сөюләрең Булган тауларга тиңсез.

Ялтыравык матур сүзләр Кайнап аккан бозлардай Ташкында яралалар да Югала тәүге кардай.

Хисле сүзләр бик күп булмый, Шуңа тезмә төймәгә. Саф сөюгә берни түгел Үтеп керү йөрәккә.

 Тәнзилә Якупова

 Ачы язмыш

Нечкә чылбыр кебек итеп, Әни чәчләрен үрде. Олы өметләрен баглап, Безне назлап үстерде.

Вакыт агачыннан көннәр Өзелеп төшеп торды. Канатланып кызлар, уллар Оядан очып торды.

Назын биреп куенында Әни онык бәүетте. «Татлылардан татлы жимеш, Яшәү ямем шул,»-диде.

Ачы язмыш тартып алып Шул кошчыкны юк итте. Сагыш утларында янган Ана йөрәге түзде.

Бакыйлыкка күчте әни Туфрагы җиңел булсын, Җәннәт бакчасы ишеге Һәрвакыт ачык торсын.

 Тәнзилә Якупова

 Ҡоролтай

Башҡорт ере биш йыл һайын Оло йыйын уҙҙыра. Алыҫ-алыҫ бик күп илдән Ҡоролтай дуҫтар йыя.

Дуҫлыҡ юлына әйләнде Королтай һалған юлдар. Бөтә донья шуны күрҙе Беҙҙә ата аҡ таңдар.

Королтайға әйтер һүҙем: Үткәннәрең- тарихлы. Рухы азат кешеләрҙең Киләсәге - аҡ нурлы.

Матурлыҡта нур өләшеп, Йәшәсен башҡорт иле. Йәшәсә иде дуҫ, татыу Ер йөҙөндә бар кеше.

 Тәнзилә Якупова

Моң

Авылымның айлы киче, Таныш моң урам урый. Күңелләрне әсир итеп, Кемдер гармунда уйный.

Яңа йолдызлар кабынды Моңлы күк гөмбәзендә. Төн пәрдәләре ачылды Моң тулган тәрәзәдә.

Берәм-берәм яше-карты Чыгып чирәмгә чүкте. Әйтерсең лә, гәпләшергә Көткәннәр шушы мәлне.

Кешеләрнең күңелендә Гүя таулар ишелде. Моң уяткан күршеләрнең Тел капчыгы чишелде.

Гармунчыны оныттылар Әллә булган- булмаган. Мәзәкчеләр алга чыкты Петросян артта калган.

Күршеләрнең сүз төймәсе Хәтфә җиргә сибелде. Йоклап яткан күңелләрдә Сер йомгагы чишелде.

Төнге һаваны уятып, Бик озак көлештеләр. Сизелмичә аткан таңга Сәлам бирде әтәчләр.

 Тәнзилә Якупова

 Кара болыт.

Күк йөзендә кара-көрән Болытлар хасил булды. Этә- төртә өелешеп, Илаһи зур тау туды.

Әллә алар авыраеп, Жиргә төшә башлады. Авыл өстен көтмәгәндә Караңгылык каплады.

Табигатьта шул минутта Ыгы-зыгы башланды. Кошы-корты, мал-туары Куркудан кычкырышты.

Якты көнне караңгылык Күңелгә шомнар салды. Болытлар белән ярышып, Гөрләвек шашып акты.

Яшен тизлегендә үтте Кара таулы болытлар. Берни түгел көчле явым Тик булмасын атышлар.

Ватаныма кара кайгы Бер кайчан да килмәсен Килер буын балалары Ачы яшьләр түкмәсен!

Күктәге кара болытлар Хәвефләр китермәсен. Килер көннәр, күкләребез Һәрвакыт аяз булсын. Туар һәрбер иртәләрдә Тыныч булып таң атсын.

 Тәнзилә Якупова

Иртәнге нур

(больницада туган уйлар)

Иртәнге таңның нурлары Төн канатын эретеп, Килеп керде палатага Барыбызга җан өреп.

Шулчак минем күңелемдә Дөньяга сөю артты Килеп кергән кояш нуры Күңел күземне ачты.

Зур бәхетләр икән ләса Иртән кояшны күрү, Торып басып аягыңда Коридорларны үтү.

 Тәрәз каршысына басып, Галәмгә сәлам бирү. Үтеп киткән танышларга Елмаеп башны ию.

Көн саен якыннарыңның, Назлы хислэрен тою, Күзләр кысып шул нурлардан Яшәү бәхетен тату.

Үлчәп булмаслык зур бәхет Бу дөньяда яшәвең Рәхәтләнеп сулыш алып, Ныклы басып йөрүең.

Иртәнге таңның нурлары Чәчләрне сыйпап үтте. Шифалы куллары белән Җылы нурлар әниемнең Әллә әнием иде... Шифалы кулы иде.

 Тәнзилә Якупова

 Син каратма төсен дөньяның

 Син тамчысы ләйсән яңгырының , Бер бөртеге яуган ак карның. Ялгыш уйлар уйлап, мин ялгыз ,дип Син каратма төсен дөньяның.

Тирә якта ташлы таулар булса, Яраланса сөюдән күңел, Сукмак салып күтәрел син тауга Җиһан кызы, син ялгыз түгел.

Син аңларсың югарыга менгәч, Ныклап баскан җирең барлыгын, Шушы җирдә кеше яшәр өчен, Һәркөн иртән таңнар атуын.

Бу тормышта һичкем чит-ят түгел, Һәркем үтә язмыш юлларын. Сөю тулы йөрәк ялгыз типмәс, Сөю табыр әле үз парын.

 Син тамчысы ләйсән яңгырының , Бер бөртеге яуган ак карның. Ялгыш уйлар уйлап, мин ялгыз ,дип Син каратма төсен дөньяның.

 Тәнзилә Якупова

 Тормыш юлы

Бер мизгелдә тормыш үзгәрә Уйный төсләр: кара -ак була. Өметләнеп шушы аклыкка, Киләчәккә хыял юл ала.

Әйтерсең дә буйлы тукыма Салынганда тормыш юлына. Чикләренә ары чыгармый Әйләндереп язмыш колына.

Сызыклары буй-буй төсләрнең Тигез итеп әллә бүленгән. Матур гына тормыш көткәндә Кара пәрдә тагын эленгән ...

Тормыш юлы- буйлы тукыма. Ул тукыма кара- ак кына. Шул төсләрне вакыт үзгәртер Көт син,туган, тагын чак кына.

 Тәнзилә Якупова

 Әни.

Һәрчак минем күңелемдә Әнинең нурлы йөзе. Яңа яуган ап-ак кардай, Саф, изге иде сүзе.

Ерак калды яшьлек, авыл Әкиятле кичләре. Тормышымда юлдаш миңа Әнием киңәшләре.

Җиде бала арасына Дуслык күпере салды. Яшәү ямен биреп безгә, Матур эзләр калдырды.

Җиде буынга житәрлек Синнән калган изгелек. Б үләк иткән дисбеләрең Бирә безгә түземлек.

 Тәнзилә Якупова

Сәгатьләрне санамый

Яшәү- үзе олы бәхет, Яшә изгелек кылып. Бер кемгә дә карамый, Үткәннәрне уйламый.

Нинди рәхәт тышта әнә- Бидрәләп яңгыр коя. Яз китергән сыерчыклар Тирәктә кора оя.

Кичке сафлык, яз исләре Башларны әйләндерә. Язгы сулыш элеккечә Күңелне дәртләндерә.

Яшә бүген,иртәгә димә Вакытларга карамый. Бәхетлеләр син беләсең Сәгатьләрне санамый.

 Тәнзилә Якупова

 Тормыш

Катлаулы тормыштан сора, Нинди юлдан барырга? Иртән торып юнәлешне, Кай якларга алырга?

 Кояш артыннан син барсаң, Очына чыгарсыңмы? Шуңа күрә, син югалтма Салынган сукмагыңны.

Үткәннәрдә калдыр да син Тышлыклы тормышыңны. Шар ачып өең ишеген, Каршыла якты таңны.

Җиде кат ишекне ача Күңелдәге изгелек, Күренмәгән җепләр белән, Бәйләнгән бар кешелек.

 Тәнзилә Якупова

 Кызу күмер

Кызу итеп әни мичкә яккан, Каршысында тора уйланып. Кочагына килеп без сыенып, Янган утка бактык, тын калып.

Шатыр-шотыр утын яна мичтә, Ялкын ялый мичнең эчләрен. Көче белән әллә масаепмы, Ялкын атты утлы күмерен.

Килеп төшкән шул күмерне әни Бер тамчы да исе китмичә, Ялан кулы белән янган мичкә Алып салды кире, пешмичә.

 Пешмәдеме,әни,кулың?-диеп Без карадык әни кулларын. “Әни булгач, сезнекедә пешмәс, Тотсагызда,-диде,- тумарын.”

Пешкән чакта пешми,диеп,-бездә Ышандырдык пешкән чакларда. Еллар үтте, кызу күмерләрне, Әйләндердек күпме кулларда...

 Тәнзилә Якупова

 Юкә матур киенгән

Иртәнге кояш нурыннан, Төн җәймәсе чәчелде. Изрәп йоклаган юкәгә Сөенечле көн килде.

Юкә бүген бик кәефле, Гаҗәп матур киенгән. Өстендә мизгел бизәге- Яшел төсмерле җилән.

Кояш яктысында җилән, Җемелди энҗе сыман. Чык тамчысыннан ялтырый Хәтфә өстәлле ялан.

Тиздән юкәнең чәчкәгә Җитә күмелер мәле. Салкын ачы җиллэр исеп, Туңмасын бөрелэре.

...........................................

 Һәр нәрсәнең үз вакыты Булмасын кыраулары. Агачларның, чэчкэ –гөлнең Нык булсын тамырлары.

 Тәнзилә Якупова

Унсигез яшьлек инде.

Ташлар буйлап аккан комдай, Ишелеп вакыт уза. Әй, узышып айлар, еллар Ашыга икән кайда?

Кичә генә без мүкәйләп, Дөньяны гизә идек. Капка асларыннан карап, Дөньяга хәйран идек.

Кычытканлы тыкрыкларда Аттай чабыша идек. Яшьлек хисенэ күмелеп, Бик еш яшьләнә идек.

Кичә кайтып шул эзләрне Эзләдем – табалмадым. Тормыш дарьяларын кичеп, Югалту тоймаганмын.

Онытылмый үсмер чаклар- Алар якында гына. Гомер агышы чуалган Сүтәм йомгагын гына.

Яшьлек дәрте юкка чыккан, Чәчләр кылгандай инде. Тик нигәдер күңел һаман ...Унсигез яшьлек инде.

 Тәнзилә Якупова

 Шикләнү

Түгәрәк тоелган бәхет Кителеп, юкка чыкты. Салкын ялгызлык хисләре Язгы сулардай ташты.

Елан кебек ул шуышып, Күңелне чорнап алды. Өйрәнелгән парлы тормыш Арбасыннан колады.

Төндә узды саф күңелне Шикләр белән камчылап. Ялгызлык хисе туңдыра Бозларына богаулап.

Күзне йомып, ялгыз калу Упкынга ташланумы? Бәхет өчен җиң сызганып, Көрәшә башларгамы?!

Очраштык. Шикләнүләрнең Көле күкләргә очты. Бәхет дигән бөек хисне Бүләк итте ай нуры.

 Тәнзилә Якупова

 Әти хаты

Тарая барган хәтердә - Язмышның җиде каты. Сандык төбендә төрелгән, Ята әтием хаты.

Кулга алып ничә тапкыр Кат-кат укыдым хатын. Гүя алардан эзлимен Урланган ата назын.

Табылмас булып өзелгән, Әтиле гомер җибе. Моңсу уйларга биреләм Юк шул- уйларның төбе.

 Тәнзилә Якупова

 Вакыт

Вакыт уза- комнар ташка, Ташлар комга әйләнә. Үтеп киткән вакытлар бит Эш белән бәяләнә.

Вакытларның бәясе дә Алтын-көмештән тормый. Сатып алып,кайтарып та, Буйсындырып та булмый.

Вакыт уза, туктап тормый- Син аны тотып кара! Үткәннәр ул көзге сыман, Сине бит чагылдыра.

Сарыф итмичә вакытны Бушны – бушка аударып, Яшә вакытка тап булып, Эшеңнән горурланып!

 Тәнзилә Якупова

 Сагышлы күңелләргә.

Караңгы төннән соң һәрчак Алланып таңнар ата. Кояшны каплаган болыт, Кайчанда бер тарала.

Койма яңгыр, җил – давыл Була бер мизгел генә. Оялаган күңелдәге Сагышлар өтә генә.

Чайкап булса сагышларны Суларда чайкар идем. Шатлык, сәйлән булса әгәр Бөртекләп җыяр идем.

Шул җыелган шатлыкларны Бүлепләр өлешләргә, Бирер идем мин таратып, Сагышлы күңелләргә.

 Тәнзилә Якупова

Көз минем талисманым

Көзге көннәр үзгәрүчән Һәр көн яңарып калка. Кичәге көн ярсу булса, Бүген йокылы бала.

Ярсу чакта җилләр исеп, Яфрак –буран уйната. Тыныч чагы алтынланып, Сазлы илһам уята.

Минем өчен көз мизгеле- Илаһи көчкә ия. Талисманыма әйләнеп, Куя эшемә бәя.

Көздә ак өметләр белән, Хезмәт юлым башлана. Күз карасы кебек улым Туды бит шушы айда.

Тылсымлы мизгелдә булды Тәүге китабым туе. Бакчам түрендә үстергән Җимешләр өстәл сые.

Табигать канунын бозмый Мизгелләр алышына. Тормыш, яшәү канунында Буыннар алмашына.

Хайран калып мин яшимен, Табигать төсләренә. Көзе белән китеп барам Гомерем көзләренә.

 Тәнзилә Якупова

 Замана

Бик кызганыч бу күренеш: Бозыклык җирдә арта, Экраннарда көн давамы Тәртипсезлек фашлана.

Тикшерәләр, сүз көрәшеп. Тик кәмеми начарлык. Хатын-кызлар бала ташлый Томаланган чынбарлык.

Балалар бит -ул киләчәк... Киләчәк нинди булыр?! Бүген ташланган балалар, Иртәгә ниләр кылыр?

Килер бер көн-ахрызаман,- Дигән төпле фараз бар. Нигә аңа ашыгырга, Кемгә бүген донья тар?

Ярлы, бае арта гына Байлар һай шашыналар. Бер-береңне кәмсетерлек Килде бит заманалар.

Ничек итеп төзәтергә “Ватылган” күңелләрне? Караңгылыкка этәргән Аңламыйм кешеләрне.

Яшәү- бәхет, яшәү рәхәт Соклан син матурлыкка Донья киңлекләрен тоеп, Омтыл син Яктылыкка! Яшәек Яктылыкта!

 Тәнзилә Якупова

Төнге уйлар

Төнге уйлар толпарында Тагын очам. Бәйләнми бит уй- хыялый Буш баганам! Янә шашкан уйлар белән Галәм кочам... Әллә очам, әллә качам Кемнән качам?!

Утлы дулкыннарга басып, Йөгреп узам. Болытларның шәбе белән Тик ярышам. Болытларның кочагында Я адашам, Я алар белән кушылып, Җиргә явам.

Эшләремдә уң бәяле Бетми уем. Шатлыклар да, кайгыларда Уя уем. Тыныч күңел бирче безгә Әй, ходаем! Ап-ак уйлар белән тусын Яңа таңым!

 Тәнзилә Якупова

 Май кызы Тагын кайттым туган җиргә Язларны сәламләргә. Матур бизәкле май дәва Сагышлы күңелләргә.

Йөрим әле ялан-кырда, Галәм белән серләшеп. Тузганаклар тузынганнар Кояш – кыздан көнләшеп.

Кымыз кебек күбекләнеп, Шомыртлар чәчкә аткан. Алка – чулпыларын тагып, Агачлар сафка баскан.

Тирә – якның хозурлыгы- Гөл – чәчкәләр йәйгоры. Чагу төсләр май кызының Хыялы ташкан чоры.

Әй йөредем айкап-байкап Туешым яланнарын. Туган җир генә бирә шул Кешегә мизгел назын.

 Тәнзилә Якупова

 Сөюле дөнья

Искергән кардан арынып, Яшел төскә буялып, Атлый җиргә яз мизгеле, Җаннарга сихәт салып.

Сәламәт һава агыла, Йокы дөньясы акты. Үлән орлыгы туңмаган Җирдә орлыклар шытты!

 Яшь җилкенчәк күңел салып, Сөю сүзләрен барлый. . Җылы дулкын һәр тарафтан Күңел кылларын тарый.

Салкын кышта туган сабый, Җан ләззәтләрен татый. Имен-аман яшь үләндә Тәүге адымын ясый.

“Тәүге ясалган адымың Сабыем, ныклы булсын, Туган җирдә бәхет касәң Мөлдерәп тулып торсын!”

Мизгелләрнең төсмерләре Үзгәреп кенә тора. Янә язлар алып керде Хыяллар дөньясына.

 Тәнзилә Якупова

Бер мизгел вакыт бар

Яшибез дөньяда бар да бар: Өебез, эшебез, балалар. Яшәргә аңлап шул бәхетне, Кешегә бер мизгел вакыт бар!

Тормышта яшибез ачынып, Кемнедер нигәдер гаепләп. Бер тапкыр бирелгән гомерне Үтик без яхшыдан бәяләп.

Һәр иртә таңнарга шатланып, Яшәргә дөнья киң, бик рәхәт! Сокланып иртәнге нурларга, Ал чыклы үләннән саф сихәт!

Тагын соң ни кирәк кешегә?! Менмәгән тауларның үреме?! Хыялда яшәгән әкият - Күрмәгән җирләрнең түреме?!

Тормыш ул шул кадәр катмарлы, Кичүе бик тирән тобалы. Тырышлар кичәләр ут- суны, Үтәләр гомерне лаеклы.

28.01.2017

Тәнзилә Якупова

 Үткәннәр

Үткәннәр үткәндә кала Йөрәккә эзләр салып. Киләчәкне белеп булмый Ниләр куелган язып?!

Кара урмандай тормышны Адашмый үтеп кара. Бормалы юлларда сынап, Язмыш халәтне кора.

Кемгә уңга,кемгә сулга, Кемгә газап арбасы?! Тормышта ак һәм кара Яшәүнең аермасы.

Яшәүнең шул кара тосе Түземлек талап итә. Куелган максатлар гына Алда яктыга илтә.

Яшәү - корәш. Син яшәмә Таптанып бер урында. Бәхет сине эзләп йормәс Үзенең чаптарында.

Тәнзилә Якупова

 Торналар

 Елга ярлары ялангач, Табигать тынып калган. Аерылышу авырлыгы Бар тарафка таралган.

Салмак кына тал яфрагы Тибрәлә талгын җилдә. Озатабыз торналарны Еракка шушы мәлдә.

Әнә тагын каңгылдашып, Торна тубы юл алды. “Исән йөреп кайтыгыз”, -дип, Улым кулын болгады.

Кичке шәфакъка күмелде Өчпочмаклы кош тубы. Байкы буе камышлары Күңелсез уйга чумды.

Күчмә кошларның китүе Табигатьнең кануны. Булсын юллары хәүефсез, Кышлау- тыныч утраулы.

 Тәнзилә Якупова

 Өмет

Чәлпәрәмә килде өметләрем, Ватыкларын җыймыйм, кирәкми. Әрем кебек, ачы язмышымны Көз-өметем, әнә, җитәкли.

Кыш-өметем ак юрганга төреп, Сүтә чуаланган йомгакны. Кышкы селлә. Ә йөрәктәге куз Сүнми, көтә ямьле язларны.

Язлар килде, тагын яшьнәп үтте Ак күлмәкле сөю яшене. Өметләнгән өметләрне аклап, Яз китерде җырлы көннәрне.

 Тәнзилә Якупова

 03.06.2017

Эшкә дучар олы кеше

Артына куеп кулларын, Әби килә тар сукмактан. Авыр атлый аякларын, Тик уйлары чаба алдан.

Чумып уйның тирәненә, Абайламый тирә-юньне. Килеп дәшкәч, ул сискәнеп: “Балалардан киләм”,-диде.

“Оныкларымны карыймын, Әтиләре көндә эштә, Әниләре -мөгәллимә, Эштә алар ел әйләнә”.

Шушы юлдан иртән-кичен Әби чаба ике өйгә. Аның уе оныкларны Җил тидерми үстерергә.

...Ә үзләре җилгә түгел, Давылларга бирешмәгән. Салда куган, җирдә сөргән, Үз дөньясын үзе көткән.

Бала үстергән әбинең Баштан ашкан бүген эше. Кайчан яшәр үзе өчен, Эшкә дучар олы кеше?

Тормыш дилбегәсен алып, Кызлар, уллар ник яшәми?! Балаларны әби түгел- Тәрбияли әти-әни.

 Тәнзилә Якупова

05.06.2017

 Учак яна туган өйдә.

Карлар яуган сукмагыма , Карлар ерып кайтып киләм. Гәҗәеп бу ак дөньяны Күңелемдә кат-кат гизәм.

Җилләр исеп, кар җибеннән Мең бизәкле челтәр үргән. Күбәләктәй ап-ак карлар Уйнап йөри әйлән-бәйлән.

Сукмактагы агачлардан Эзлим таныш тургайларны. Кышкы селлә йоткан мәллә Минем кечкәй дускайларны?

Оялаган икән алар Кеше яшәгән өй янына. Кушылганнар икән әле Әйлән- бәйлән уенына.

Чирык- чирык килеп алар Куаныша туган җирдә. Әй, шатланып торам мин дә Учак яна туган өйдә.

 Тәнзилә Якупова

17.12.2016

 Шәҗәрә

Тамырлар береккән, чуалган, Бер тыгыз йомгакка чорналган. Буыннар чылбырын өзмәскә Һәр инсан тормышта эз салган.

Нәселнең һәр өлкән буыны Онытылмый, хәтердә яңара: Әтиләр-әниләр тарихны Буыннан-буынга тапшыра.

Бирелгән әманат үтәлә: Туганлык тамыры киңәя, Баетып буыннар агачын, Ул туа, гаиләләр ишәя.

Сакласаң йоласын халкыңның, Кертерсең зур өлеш тарихка. Дәвам ит шәҗәрә агачын Һәм тапшыр киләчәк буынга!

Буынны-буынга без ялгап, Гөрләшеп дус яшик, туганнар! Нәселнең тамыры-бабалар, Онытмыйк аларны, балалар!

 Тәнзилә Якупова

06.06.2017

Күңел язлардай моңлы

Гомер үтә - уй куера, Сихри төшләр азая. Ә шулайда минем күңел Илаһи хисләр коя.

Бик кинәнеп шигырь язам Күңел язлардай моңлы. Рәхмәтлемен язмышыма Гомер көзләрем җырлы.

Ап-ак болытларга карап, Арынам моңсу уйдан. Илһамланып иҗатыма Сүз җыям кәрәз балдан.

Чык суыннан сафлык алам, Моңнарны сандугачтан. Тормыш асылларын аңлап, Ямь табам җәйдән-кыштан.

Табигатьтә күпме аһәң Хозур ак кыш – могҗиза. Ягымлы язга төренеп, Гомер көзләрем уза.

 Тәнзилә Якупова

09.06.2017

 Басу капкасы

Төшләргә кереп йөдәтә Иске басу капкасы. Күз алдыннан китми аның Мең яшәр баганасы.

Капка төбеннән сугышка Киткән ирләр төялеп. Күпме кеше сөйгәннәрен Көткән аңа сөялеп.

 Кайтырмын, дип чыгып киткән Күпләр кайталмаганнар. Киткәннәрне искә алып Тора тик баганалар.

Басу капка шул дәвердә Күпме сүзләр ишеткән. Ишеткәнен , күргәннәрен Ул үзенә сеңдергән.

 Киртәсез басу капкасы Җилләргә сыгылмаган. Үксеп шашып елаганга Аумас терәге булган.

Ачылган саен сызгырып, Басу капкасы тора. ...Ядкарләрне саклап яшьләр Авылда өйләр кора.

 Тәнзилә Якупова

12.06.2017

 Сәяхәтче уйлар

Сәяхәтче уйлар тагын юлда Көнбатышка таба үрмәли. Мин аларны тотып тыя алмыйм Өйсез җилләр дулап җитәкли.

Үз-үземә барып җиттем кебек, Юллар булды үтә катмарлы. Һөнәремә тугры хезмәт иткәч, Ашар ашым булды умарлы.

Балаларым үсеп буй җиткерде, Гаилә корып, бала үстерә. Корт күчедәй гөҗләп оныкларым Безнең янда җәйләр үткәрә.

Яшен кебек гомер бик тиз узды Тормыш кануннары үтәлде: Өйдә салдык , уллар үстердек без, Ә агачлар санап бетмәле.

Бар асылы тормыш мизгеленең Үрнәк булды һәрбер балага. Аталардан күреп уклар юнып, Киләчәккә нигез салына.

Тәнзилә Якупова

19.06.2017

 Изгелек

Изгелек ул матурлыкта яши Аергысыз алар, бертуган. Күзнең явын алыр гөлчәчәкләр Алар бакчасында яралган.

Изгелек ул йөрәк хазинасы Күпме җирдә шундый хазина?! Туган чакта сайлап кына Салынадыр кеше холкына.

Изгелекле җирдә ятмас, диләр Ятмасына миндә ышанам. Изгелекләр кылып, җиңеллеген Изге эшләремдә мин тоям.

Без яшәгән җир ул җәннәткә тиң, Бабаларның изге мирасы. Ак язмышлы булсын киләчәге Изгелекнең яшәү бакчасы.

 Тәнзилә Якупова

17.10.2017

 Яшәүнең моңлы сазы

Тәрәзәгә яңгыр ява, Бәрелә дә, коела. Шул тамчылар көз аеның Яше булып тоела.

Күңелгә дә көз аеның Болытлары уралган. Гомер көзләре җитә бит Яшь гомер артта калган.

Нигә боегырга көзгә Мин бит үзем көз кызы Көзге мизгел.Гомер көзе. Яшәүнең моңлы сазы.

Болытлымы, аяз көнме Мизгелләр уза инде. Гомер дигән шул араны Лаеклы үтсәм иде.

 Тәнзилә Якупова

18.10.2017

Утсыз тәрәзә шакып

Иртә-соңмы, мөһим түгел Үткән елларның саны. Беркөн әйләнеп кайтабыз, Тарткандай нигез ташы.

...Анда әти сукмаклары, Бетмәс әни назлары. Тормышка ашкан-ашмаган, Балачак хыяллары.

Әти-әни кочагында, Үскән бәхетле чаклар. Еллар узган. Сүнгән инде Тәрәзәдәге утлар.

Мизгелләрдә шашып чапты Бар(ы)сын хәтергә уеп. Шигырьдән һәйкәл коямын, Әти-әнигә арнап.

Хәтирәләр, хәтирәләр, Бозылган тасма сыман. Берчә сүнә, я кабына Чакыра нигез һаман.

Авылымда басып торам, Янган утларга багып. Һәрберсен парлыйм хәтердә, Утсыз тәрәзә шакып.

 Тәнзилә Якупова

08.11.2017

Парлы гомер

Гаилә учагы туктаусыз яна Безнең күңелләр шунда җылына. Күңел түрләрен милли моң чорный, Тәрәз төбендә тургайлар җырлый.

Яшәү гомере шунда бәйләнгән Биргән вәгъдәләр бергә төйнәлгән. Уртак кояш бит бәхет төсендә Сүнмәсә иде картлык көнендә.

Икебездә дә бертөрле язмыш Синең яныңда җылы зәһәр кыш. Парлы гомерләр хәерле үтсен, Өйнең учагы бердә сүнмәсен!

или

 Өем кояшы

Монда минем өй. Учагым яна. Минем күңелем шунда җылына. Күңелем түрен милли моң чорный, Тәрәз төбендә тургайлар җырлый.

Булган гомерем шунда бәйләнгән Миләшләр таккан кып-кызыл сәйлән. Кояшым яна бәхет төсендә Сүнмәсә иде картлык көнемдә.

 Икебездә дә бертөрле язмыш Синең яныңда җылы суык кыш. Парлы гомерләр хәерле үтсен, Өем кояшы мәңге сүнмәсен!

 Тәнзилә Якупова

09.11.2017

 Киңәш

Өйрәнсәң сөелеп-сөяргә, Сабыйдай шатланып көлергә. Төзәлмәс яралар төзәлер, Дөньяга карашың үзгәрер, Бәхетле булырга син өйрән!

Кичләрен күз яшеңтүкмә син, Һәр эшкә үзеңне гаепләп. Тырыш син самими булырга Үткәннеңкүперен яндырып, Курыкма яңаны корырга!

Дусларың киңәшен тыңла да, Тырыш син үзеңчә эшләргә. Ятса да күңелдә яралар Басмыйча ул үткән эзләргә Тырыш син бәхетле булырга!

 Тәнзилә Якупова

10.11.2017

 Төнге яңгыр

Шашып-ярсып төне буе Өй түбәсен яңгыр какты. Җил үтәлми тәрәзәдән Ачу белән ыңгырашты.

Болытлар иртән җыелып Урман якка шәп-шәп акты. Әйтерсең лә, урман аны Күптән көтеп, тартып алды.

Томанга чорналып авыл Бәби йокысына чумган. Юллардагы күлләвекләр Ялтырыйлар якты нурдан.

Чыр-чу килеп күлләвектә Каз-үрдәкләр юыналар. Гөрләвекләр булып явым Юллар аша юл яралар.

 Тәнзилә Якупова

10.11.2017

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Мин сөюне тиңләр идем Яландагы чәчкәләргә. Зәңгәр күзләр, асыл чәчкә Әсир итә бер күрүдә.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Картлык

Бик еш көннәр болытлана Төшләр тормышка ашмый. Балачак яшәгән урам Өннәрдә кире кайтмый.

Хәтер ягы такырайган, Барда еракта калган. Еллар хәзер шәбрәк уза Тизйөрешле поездан.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Чәчкәләр

Таянып үсә туфракка, Болындагы чәчкәләр. Искән җилләргә таралып, Хуш ис алар бөркәләр.

Чык суында юыналар Таңнарда баш калкытып. Кояш нурында балкыйлар Алтынсыман ялтырып.

Чәчәк атучы болыннар Һәркемне сокландыра. Ходай биргән бу могҗиза Күңелне сафландыра.

 Тәнзилә Якупова

11.11.2017

 Уйлану

Кояш нуры су өстендә Яшь каен иңнәрендә. Сагыш тәлгәшләре ята Ап-ак күңелләремдә.

Чуалган уйга бирелеп, Үтә ялкынлы мәлләр. Яндырып, көл итмәсме, дип Шикләнә яшел күзләр.

Тиң була алырмынмы мин Хисләрнең ялкынына? Белмим, ничек түзәргә соң Назлы карашларына?

Тормыш ул ттәгәрмәч сыман Утырыр бер җаена. Һичшиксез ирешер әле Хыял барыр юлына.

 Тәнзилә Якупова

12.11.2017

Язмыш сере

Сүзсез генә аңла сөюемне, Сүзсез генә аңлат хисеңне Сүзсез генә сөйик икебездә, Сүзсез сөю була гомерле.

Очрашсакта бары күзләр генә Аңлашсыннар сөю хакында. Сүзсез генә бары сүзсез генә Янаекчы сөю утында.

Хатлар җибәр сөям, диеп Тик озатма айлы төннәрдә. Сүзсез генә сөйик икебездә, Серне сөйләп бары гөлләргә.

Гөлләр чәчкә атсын түтәлләрдә Хуш ис бөркеп җәйге кичләрдә Сүзсез сөю үз йолдызын табар Язмышларын бәйләп күкләрдә.

 Тәнзилә Якупова

1983, октябрь

***Бағышлау /Мәғрифәтсе, шағир Мифтахетдин Аҡмуллаға арнала/***

Туҡһанбай-бөйөк шәхесебеҙ Аҡмулланың төйәге. Бер яғында - Дим йылғаһы, Ҡаршы яҡ - тауҙар иле.

Мәшһүр сәсән шиғриәттә Сәскән гүзәл ынйылар. Ошо ынйы бөртөктәрен Йыя хәҙер балалар.

Кешенең күңел паҡлығын Ҙур хазинаға тиңләп. Киләсәккә өмөт бағлап, Йөрөгән дала иңләп.

Быуаттар аша килә бит Беҙгә әйтелгән һүҙҙәр. Донъяның ете һанында Асыла нәсихәттәр.

Иман,күңел,аҡыл,шөкөр, Әҙәп,сабыр һәм ихлас. Кешегә хас сифаттарҙы Оноторға ярамаҫ.

Сабырлыҡ ул-һары алтын, Әҙәплелек бик кәрәк. Яҡшылыҡҡа ҙур ынтылыш, Аң –белемгә уң ҡараш.

Бәхеткә ирешеп була Тигән фекергә килеп, Шағир мөрәжәғәт итә: “Уҡырға кәрәк!”- тиеп.

Аҡмулланы үҙ иткәндәр Ҡаҙаҡ,татар,башҡорттар. Хаҡ һүҙенә ышанғандар Ярлы халыҡ,аҡындар.

Аҡмулланың әҫәрҙәре Мәңге яңғырар хитап. Һинең алда баш эйәбеҙ, Исемеңде ҡабатлап.

Әйткән нәсихәттәреңде Киләсәккә тапшырып, Халыҡ күңелендә йәшәйһең Ҡабатланмаҫ моң булып!

 Тәнзилә Якупова

Ҡариҙелем

Ҡариҙелем минең урман иле, Йылға, тауҙар уны уратҡан. Үҫеп, алыҫтарға китһәм, әгәр, Һис ҡасан да сыкмаҫ уйымдан.

Ҡариҙелем- мөғжизәләр иле, Алтын баҫыу елгә сайҡала. Кариҙелдең дулҡыннары ярһып, Ҡаяларға барып һуғыла.

Халыҡтарың нурлы, шәфҡәтлеләр, Матур итеп ихлас һөйләшә. Тоғро халҡың менән ғорурланып, Йәшә, ауылҡайым, мең йәшә!

 Тәнзилә Якупова

08.12.2017

 Гүзәл баш ҡалам

Торам тауҙа. Ҡулдан килһә әгәр, Ҡосар инем тыуған еремде. Нисә килһәк ҡаршы ала беҙҙе Салауаттың корос һәйкәле.

Ҡыштар булыуына ҡарамаҫтан, Ишетәмен ҡоштар һайрауын. Күңел тулған оло шатлыҡ менән Гизәм баш ҡалам урамдарын.

Мостай юкәләре ҡолас йәйеп, Ҡаршылайҙар мине үҙ итеп. Онытмаҫҡа һеҙҙе, тыуған телде Һүҙ бирәм мин һеҙгә, баш эйеп.

Үҙ күҙҙәрем менән күреп торам Сәскә ата гүзәл баш ҡалам. Мөғжизәле тыуған ерҙәремде Башҡа ергә һис алмаштырмам!

 Тәнзилә Якупова

09.12.2017

02.01.2018

 Кышкы тау

Биткә таулар тыны бәрә Таулар горур, бөркетле. Камиллекнең чикләре юк Табигать чиксез серле.

Болытларга чорналган тау, Мең дә бер төсле балкый. Кар ятьмәсе ак мәрҗәндәй, Ялтлап күңелне назлый.

Кабартылган мендәр кебек, Тау тезмәсе сузылган. Терәп күкләргә маңгаен, Таулар йокыга чумган.

 Тәнзилә Якупова

 Чәчкәле дөнья

Төсле дөнья җир өстендә, Болытларда, күлләрдә. Төнбоекларның ак таҗы Су өстендә бәвелә.

Ничек оста итеп үргән Үрмәкүч пәрәвезен. Хайран калып тыңлап торам Кыңгырау зеңгелдәвен.

Зәңгәр күзләрен көлдереп, Яшь үлән арасында Күгәрчен күзе җемелди Камышбит акланында.

Башларын җилгә чайкыйлар, Шәмдәй төз чыршылары. Табигатькә тылсым өсти Чәчкәле тугайлары.

 Тәнзилә Якупова

03.01.2018

04.01.2018

 Ялгыз каен

Шәрә тауда ялгыз каен үсә, Кемнәр аны ялгыз калдырган?! Булгандыр бит аның туганнары, Агач серен бармы аңлаган?

Серен ачмый язмыш кодрәтеннән Җәберләнгән ялгыз ак каен. Якыннарым юк, дип, ялгыз агач Түбән ими горур башкаен.

Көне-төне илләр гизеп йөргән, Җилләр килеп аңа сарыла. Җәйге яшен, кышкы буран сыман Юлаучылар көндә табыла.

 Каенлыктан ерак тау башында, Яфрак яра ялгыз ак каен. Йөрәгемдә кайнар хисләр ташып, Балачакка кайтам яз саен.

Тау башыннан багам авылыма, Күпме нигезбетеп, корыган. Каен ышыгына килә барда: Кайткан-киткән, юлда арыган.

 Тәнзилә Якупова

 05.01.2018

 Ялгызлык

Мин кыяда басып торам ялгыз гына. Табигатькә кушыламын, тараламын, мин эримен Тып-тын гына...

Баш өстендә төссез һава, Тау астында төпсез даръя, Ялгыз гына көймә йөзә, Ә дулкыннар шул каяның битен үбә.

Ялгызлыктан күңел буп-буш. Табигать соң?! Ә табигать бирешми ул! ...Нигә безгә бирешергә?! Көрәшергә, Һәм яшәргә!

 Тәнзилә Якупова

06.01.2018

Синең язмыш Ходай кулында

Җиңел түгел тормыш көтүләре Юллар урау, биек таулар бар. Ялт-йолт иткән яшеннәре була, Күз ачкысыз кара бураннар.

 Шул юлларны үтәр өчен кирәк Тогры дуслар, якын туганнар. Дус-ишләрнең җылы сүзе белән Төзәлә бит һәрчак яралар.

Фәрештәләр табынырдай җаннар, Бик күп алар тормыш юлында. Син аларны сакла, якла.Тик бел: Синең язмыш Ходай кулында.

Язмышлардан узмышлар юк, диләр Кара төннәр илтә таңнарга. Шуңа күрә күңел капкаларын Ачып яшә фани дөньяда.

 Тәнзилә Якупова

07.01.2018

 Әти йорты

Әти йорты- ул бер мизгел Еракта торып калган. Кайларда соң, кайларда соң Сукмаклар әти салган?

Әти йорты. Монда тормыш Ул һәрчак кайнап торды. Таралышкач, бар хикмәтле Серләр бит анда калды.

Туган йортым- туган нигез Син минем якты дөньям. Бишектә салып тирбәткән, Мине үстергән оям.

Әти йорты. Минем синдә Килә гомер итәсем. Кайталмасам, бәлки рухым Кайтыр, дип өметләнәм.

 Тәнзилә Якупова

 Яр

Барысы да яр эзли: Көчле агым,көмеш тал. Туган як ул-яшел яр Синдә минем сөйгән яр.

Таларның ботаклары Ак-яшел төскә кергән. Кояш нурына коенып, Чәчләре көмешләнгән.

Таллар елга ярында Көймә дулкыннар яра. Көчле агым киң ярларга Канатын салып ага.

Барына да яр кирәк: Агымга, талларына. Кешеләргә сөйгән яр- Яшәүнең дәвамына.

08.01.2018

Тәнзилә Якупова

 Умырзая

Аз яши дә, матур яши бу гөл Умырзая- хисләр чәчәге. Сер дөньясын ачкан табигатьнең Кешеләргә тәүге бүләге.

Кар астыннан чыгып, хисләндереп Үткәннәргә алып кайтасың. Матурлыкка сусап шашынганда, Күңелләргә кереп туласың.

Күңелләрне шулай биләйсеңдә, Эзләр салып, бик тиз суласың. Умырзая кебек эз калдырып, Килә минем гомер узасым.

 Тәнзилә Якупова

 Язлар килде

Туган якның җиләс җиле Бит очына назлап тиде. Хисләндереп күңелләрне, Ашкындырып йөрәкләрне Язлар килде, язлар килде.

Кояш кебек тузганаклар Бүләк итә күпме назлар. Җанландырып табигатьне Чутылдаша сайрар кошлар Язлар килде, хисле язлар.

Ак сиреннәр, ап-ак шомырт, Гүзәллеккә тулган язлар. Күптән инде зарыгып көткән, Сөю, бәхет вәгъдә иткән, Язлар килде, язлар килде

 Тәнзилә Якупова

 Утрау

Бу тормышта һәр кешенең Яшәр өчен утрауы бар. Мөһим түгел олылыгы: Үзеңнеке! Булса да тар.

Тарлыгына карамыйча Өзелмәсен, учак янсын! Утрауыңны бакчага күм, Үз җиреңә тирең тамсын!

Кылган эшең шатландырсын Үзеңне дә, күршеңне дә. Мең сәваплар алып килер, Фәрештәләр нңнәрендә!

 Тәнзилә Якупова

-------------------------------------------------------------

Хәзергедән мәңгелеккә күпер Салыр идем –аңлау күперен. Үткән тарих тузаннарын сөртеп, Төшенсәләр яшәү мәгънәсен!

 Яшәү яме

Тарих тирмәнендә гәрәбәдәй, Кеше язмышлары тартылган. Ничә сугыш үтеп яши халык Буыннарга биреп көч-дәрман.

Кешеләрнең күпме җәрәхәтен Вакыт-даръя юып үтсә дә. Борчылалар заман чирләренә Хатта алар күпне күрсә дә.

Гомерен биреп, чәчкәләргә күмгән Туган җирне безнең бабалар. Аңлап шуны, зур горурлык белән Яшәсәләр иде балалар.

Гомер үтер, гөлләр калырлар бит Җиңеләер тормыш, аңлагач. Күңелләрне кояш нуры белән, Яшәү яме белән тутыргач.

 Тәнзилә Якупова

 Кызыма (Дианама)

Нинди матур синең карашларың, Нурлар сирпеп таңнар аткандай. Яратып та туймыйм сине, кызым Күз тимәсен сиңа, балакай.

Чәчкәләргә тулган болын кебек Алалмыйм да синнән күземне. Бик кинәнеп толымнарга үрәм, Җил тараткан алтын чәчеңне.

Тормыш серле. Акыл белән яшә Шатлыкларың алга дәшсеннәр. Адашмасаң гомер яланыңда Янып торыр язгы лаләләр.

Язлар булсын һәрчак күңелеңдә, Җәй бизәсен барыр юлыңны. Кышлардан син аклык-сафлык алып, Бизәп яшә, серле дөньяны.

Сиңа канат бирдем, оч син, кызым Канатларың синең пар булсын! Ялгызлыктан, кайгы, моң-зарлардан Ходай сине үзе сакласын!

 Тәнзилә Якупова

 Чынбарлык

Табигать дөньясы серле, Кеше гомере чикле. Гел язларда яшәп булмый, Була мизгелләр көзле.

Вакыт даръялары ургыл, Гомер чылбырын тезәм. Йөрәк тынмый. Колач ташлап, Хыялда һаман йөзәм.

Вакыт даръялары кинәт Борылыш алса икән. Ду китереп яшәр идем, Елларны яшәлмәгән.

Сандугачлар сайрап торган, Яшьлек иленә кайтсам... ...Кинәт башта сорау туа Заманга ярамасам?!

Һәр нәрсәнең үз вакыты, Гомер җепкә сузылган. Тормыш хыяллардан тормый, Тора ул чынбарлыктан.

Аңлар өчен бик күп серне, Күпме яшәргә кирәк? Биргәненә шөкер итеп, Бул син яшьләргә терәк.

 Тәнзилә Якупова

Туган җир, туган як, авылым

Туган җир, туган як, авылым Бетмәслек сөенеч тудыра. Тойгыдан балкыган күңелем Талпынып күкләргә ашкына Туган җир, туган як, авылым Әйләнеп кайттым мин тагында.

Туган җир, туган як, авылым Ни тиклем күңелгә якынсың, Һәр мизгел шул кадәр матурсың, Мактауга, данлауга лаексың, Туган җир, туган як, авылым Күпләргә яшәргә калкансың!

 Тәнзилә Якупова

**Балалар өчен шигырьләр**

 Кошлар

Телефон чыбыкларына Кошлар җыелып кунган. Безнең якын дусларыбыз Җылы яклардан кайткан.

Күңелле мизгеллһр җитте, Үтеп китте бит кышлар. Чыбыкларны бәллү итеп, Тирбәлә әнә кошлар.

 Тәнзилә Якупова

 Малайчаклар

Саллар тирбәлә елгада, Ашкынып ага Байкы. Дулкыннар белән ярышып, Саллар агалар ары.

“Моряк” малайлар ярыша, Шул салларга утырып. Малайчаклар үтә шулай, Ярышып та, узышып.

 Тәнзилә Якупова

 Курчагым

Матур минем курчагым, Күзләрен ачып-йома. “Мама,”диеп кабатлап, Татлы йокыга чума.

Купшы итеп киендереп, Урамга алып чыгам. Туктап миләш янына Беләзек ясап алам.

Тузганактан такыялар Әрҗә (тырыз)каен тузыннан. Барысы да тап-таза Табигать кочагыннан.

Курчагым белән ял итеп, Өйгә кайтабыз арып. Кичке ашны ашагач та Йоклап китәбез талып.

 Тәнзилә Якупова

 Чаңгычылар

Чаңгычылар килә җилеп, Туры эзләр калдырып. Әйтерсең лә йөри алар Ак карга сызык сызып.

Көндә шулай чаңгы шуып, Малайлар чыныгалар. Зур ярышларда катнашып, Мәктәпне данлый алар.

Авылда үсә малайлар, Кече яшьтән чыныгып. Спорт белән бергә атлап, Ярыштан дәртләр алып.

 Тәнзилә Якупова

 Туган көн

Биш яшь тула икән бүген Күрше кызы Гөлсемгә. Юбилейга килегез, дип Әйтеп чыккан һәр өйгә.

Урап чыгып зур авылны, Гөлсем бик нык арыган. Берни әйтми әнисенә, Өйгә кайтып йоклаган.

Бүләк алып җыелганнар Әбиләр һәм балалар. Килми калган юбилейга Эшкә киткән олылар.

Көтелмәгән кунаклардан, Ыгы-зыгы башланган. Зур өстәлгә күчкән тәм-том Суыткычтан һәм баздан.

Кинәт туган мәшәкатьтән, Юбиляр онытылган. Шау-шудан уянган Гөлсем, Бу хәлгә аптыраган.

Гөрләшеп чәй эчүчеләр, Гөлсемне шәйләмәгән. Кычкырып елап җибәргәч, Юбиляр искә төшкән.

Кулга алып дәүәнисе Назлап, үбеп котлаган. Юбилярга саф теләкләр Бүләкләр белән яуган.

 Тәнзилә Якупова

Арыслан белән Юлбарыс

Тиктормас песи Юлбарыс Һич сүземне тыңламый. Ачуланып бармак яныйм Минем якка карамый.

Әни әйтә: “Юлбарыс ни Юлбарыслыгын итә” Миндә димен Арыслан бит, “Арыслан” булмыйм нигә?

Акыллы малай Арыслан Шелтәли Юлбарысны: ”Син дә өйрән, өйрәтәләр Биергә,ди, аюны” Өеп куйма идәндәге, Җәелгән паласларны, Тырнакларың белән тырнап, Туздырма диваннарны.

Бик күп шелтә алды кыргый, Файдасы тими калмас. Тик-так иткән сәгать сугын, Ыргып тотты Юлбарыс.

 Тәнзилә Якупова

 Минем онык

Бик хәйләкәр минем онык, Теләген әйтә шома. Тиз-тиз генә тунын кия, Аягына ак пима.

Без яраткан мизгел, нәнәй Килеп җитте бит, менә. Әйдә, икәү уйнап керик Саф һава кирәк сиңа.

Һава сулатып оныгым, Көндә тышта йөретә. Чана тартып менсәң тауга, Төшәргә дә өйрәтә.

“Чана юлын бозма, нәнәй, Кырыйдан төш җай гына.” Бер менеп, бер төшеп шулай Арыйм, сулап саф һава.

 Тәнзилә Якупова